****

 **Алматы облысы,**

**Көксу ауданы, Балпық би ауылы.**

**«Балдәурен» бөбек жай-балабақшасының**

**Тәрбиеші: Ахметбекова**

**Кадиша Нурахметовна**

**Халық педагогикасы-тәрбие тәсілдерінің сабақтастығы.**

Ұстаз – ұлағатты есім шәкірттерін білім нәрімен сусындатып,жақсы қасиеттерді бойына дарытып, бағыт – бағдар беруде тәрбиешінің еңбегі зор. «Білім – инемен құдық қазғандай» демекші адам баланы туылғаннан бері білім іздеп, талмай еңбек етуімен ізденістің арқасында өзіне де, өзгеге де дүниенің құпиясын ашады.

 Халық педагогикасы-ұлттық тәжірибелер мен тағылымдардан туған бай қазына. Ертегілер, жырлар, аңыздар, жаңылтпаштар, мақал-мәтелдік сөздер, мәдени-тұрмыстық, ұлттық салттар мен әдет-ғұрыптар, халықтық ойындар мен ойыншықтар, үлгі-өнегелер халықтық құнды мұралар болып табылады.Көркем әдебиет оқу қызметінде ертегілер тақырыбын өткенде диафильмді не суретті пайдалана отырып ертегінің мазмұнын таза, түсінікті тілмен айтып беруге тырысамын. Ертегі баланы қызықтырады, сөзді ұқыпты тыңдай білуге үйретеді, оның қиялын дамытып, адамгершілікке тәрбиелейді, тілін ширатып, жан-дүниесін, мінез-құлқын қалыптастырады. Ертегі кейіпкерлерін бөліп өздері қойылым көрсетеді.Тәжірибе жүзінде көрсетуімен қатар алдын ала әдістемелік көмектер ұйымдастырылады. Бала мұны өте қызықтайды. Мәселен, «Қарлығаш пен дәуіт» ертегісін көрсеткенде балалардың оқу қызметіне қызығушылығы қатты артатындығы, достықтың адам үшін маңыздылығына көздерін жеткізетіндігі байқалды. Ал өлеңдер тақырыбын оқыту кезінде (мысалы: «Ана туралы ән») әнді әуенмен үйреткенде балалардың барлығы жаттап алады, барлық балалар іс-әрекетке тартылады. Сөйлеуді дамыту оқу қызметінде жаңылтпаштарды айтқызамыз. Бұл баланың тілін ширатып, ой-өрісін кеңейтеді. Ал жұмбақтар баланың ойын, қиялын шарықтатып, пайымдау қабілетін дамытып, оны тапқырлыққа баулиды. Әр оқу қызметінде жұмбақты көбірек пайдалануға тырысамын. «Кім көп біледі?» деген жұмбақ жарысын ұйымдастырып тұрамын.

Қазақтың ұлттық заттарын қойып, оған сөйлем құратамын. Ожау, торсық, тостаған, ер-тұрман, киіз-үй, оның уық, шаңырақ, керегелері, ою-өрнектермен, әсемдік заттарын, қоржын асық, өрмек, сырмақ, кілем, текемет т.б. заттарды тақырыппен байланыстырып отыру өте маңызды. Қазақтың негізгі кәсібі төрт түлік туралы төлдерді қалай атауды айтып түсіндіремін. Тұрмыс салтымен, мәдениетімен, тарихымен, ұлы адамдар өмірімен тығыз байланыстырып, қанатты сөздерді пайдаланып, дүниетанымын арттыру басты міндет деп есептеймін. Ал математика негіздерінде санамақты әрбір санды таныту кезінде пайдаланамын, жұмбақ есептер, ұлттық дәстүрдегі өлеңдерді мысалға аламын.

Түйе, бота маң басқан,

Төрт аяғын тең басқан,

Шұнақ құлақ бес ешкі,

Бәрі нешеу айта ғой? (9 бас мал)

Үзіліс кезінде, бос уақытта ұлттық ойындар ойнату ата-баба дәстүрін жалғастыруға септігін тигізері хақ. «Ақсерек пен көксерек», «Арқан тарту», «Орамал тастау», «Соқыр теке», «Түйе мен бота», «Әріп таңдау», т.б. ойындардың тәрбиелік мәні зор. Мысалы әріп таңдауға:

-Атың кім?

-Асан.

-Фамилияң кім?

-Асқаров.

-Қайда тұрасың? т.б.

«Б» әрпіне байланысты «Бүгін Бикен, Берік, Биғайша бәріміз балалар бақшасына барып, бүлдіршіндерге бауырсақ бердік. Бәріміз би биледік» деп келтіруге болады.

 Қорыта келгенде, ата-бабамыздан бізге жеткен, өткен мен бүгінгіні байланыстыратын баға жетпес байлығымыз, асыл қазынамыз, сондықтан оны күнделікті оқу-тәрбие үрдісінде пайдаланудың заманымызға сай ұрпақ тәрбиелеуге пайдасы орасан зор екендігі сөзсіз.